TARYBOS REGLAMENTAS (EB, EURATOMAS) Nr. 1972/2005
2005 m. lapkričio 29 d.
nuo 2005 m. liepos 1 d. patikslinantis Europos Bendrijų pareigūnų ir kitų tarnautojų įmokų į pensijų sistemą tarifą
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į Reglamentu (EEB, Euratomas, EAPB) Nr. 259/68 (1) nustatytus Europos Bendrijų pareigūnų tarnybos nuostatus ir kitų Europos Bendrijų tarnautojų įdarbinimo sąlygas su paskutiniais pakeitimais, padarytais Reglamentu (EB, Euratomas) Nr. 723/2004 (2), ypač į šių nuostatų 83a straipsnį ir XII priedą,
atsižvelgdama į Komisijos pasiūlymą,
kadangi:
(1)
Remdamasis Pareigūnų tarnybos nuostatų XII priedo 13 straipsniu, 2005 m. rugsėjo 1 d. Eurostatas pateikė 2005 metų pensijų sistemos aktuarinio įvertinimo ataskaitą, kurioje pateikiama naujausia informacija apie šiame priede nurodytus parametrus. Remiantis šiuo įvertinimu, pensijų sistemos aktuariniam balansui užtikrinti būtinas įmokų tarifas yra 10,3 % bazinio atlyginimo.
(2)
Tačiau, remiantis XII priedo 2 straipsnio 2 dalimi, patikslinimui įsigaliojant 2005 m. liepos 1 d., įmoka negali būti didesnė kaip 10,25 %.
(3)
Taigi Europos Bendrijų pareigūnų ir kitų tarnautojų pensijų sistemos aktuariniam balansui užtikrinti reikalingas patikslintas įmokų tarifas neturi viršyti 10,25 % bazinio atlyginimo,
PRIĖMĖ ŠĮ REGLAMENTĄ:
1 straipsnis
Nuo 2005 m. liepos 1 d. yra nustatomas 10,25 % dydžio Pareigūnų tarnybos nuostatų 83 straipsnio 2 dalyje numatytas įmokų tarifas.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. lapkričio 29 d.